Nordjylland LIVE-vært Jenni Boelt fik sig lidt af en oplevelse i tirsdagens udsendelse. Her var slangetæmmeren Peter Løve Mark på besøg, og han gav Jenni den levende slange Leo om halsen. - Leo var en eksemplarisk gæst i Nordjylland LIVE. Hun opførte sig som en rigtig dame. Jeg glædede mig til at prøve at få hende om halsen, men min puls steg da lidt, siger Jenni Boelt. Mens Jenni Boelt nød Leos selskab, var hendes medvært Ingrid Buch ikke helt tryg ved selskabet i studiet. - Jeg er ikke vild med slanger, og det kunne man vist også godt se, siger Ingrid Buch. Jenni gennemførte, som du kan se i videoen over artiklen, interviewet med Peter Løve Mark, mens Leo - som trods navnet er en kvinde - hang om hendes hals. - Jeg kunne hele tiden mærke, hvordan Leos muskler bevægede sig, så jeg blev måske distraheret en smule under interviewet. Heldigvis havde jeg Ingrid til at supplere med spørgsmål, fortæller Jenni Boelt.

Opsummering:
I tirsdagens udgave af Nordjylland LIVE var slangetæmmeren Peter Løve Mark på besøg i studiet, og han gav vært Jenni Boelt et levende halstørklæde på.